Ksera ke Boulanger jadiwik (yunkexa)

Ksera ke Boulanger jadiwik ~ Le suicide du général Boulanger (FR)

Koe tildera ke Ixelles awalkikxomo poke Bruxelles koe Belga, ebeltakirafe korikye va gorestafa skaltafa sugda nedir. Bat rilitaf bask gis va dierk rewan keve ozde ton zatca jadion bazesa va oviskuca, va perzuca num faxuca vrutar, is dere bata bagaltweboka kev suka is edji moe sid.

Kiren ayikye bilmase va intafa blira, ba 30-e ke lerdeaksat ke 1891, me tir rotapsan ezlopik, volse Boulanger jadiwik, i vartaf « Kakevda Jadiwik »  yarteyes va Franca eke va sokasane al vanvilar ! Inafa laniganya isu gugafamuca al tuyatkad viele Clemenceau va inafa kobowerera wetce eldik va geja bak 1886 surimayar.

Deksaf caprik, Boulanger moe ebeltaf okol gilingoyur, ise va suesik gu teykaso barksevafo pitcaxo kopaasler, ise nope jowaregala kan acafa vanyera kev Bismarck va saneg pedrar. Inafa saneguca va taltevaf vedeyevikeem lidamu ronevaf is dere yon volnik ke sokasanefa vertuma tugaldar : i va gazarotievik is bonapartevik meviele baservoayas is fukorlas « Boulangereva » lizor kan orikaf levtrak. 

Zoben gan bat cunkaf dotanaks, Georges Boulanger koe tevoya utca gu krinanik zo libur. Ba 27-e ke taneaksat ke 1889 katecton gu tuvaras varos koe Paris xultur numen inaf nik van Élysée taneagadesikafa berma djuprogavlad. Kevsokara tir rotisa voxen jadiwik me goveraplekur.

Sokasaneevik ildunud ise va jonkafa retaca biud ise komalyerotad. Emokilik ke vedeyeva dum zugiaf stuvusik otcer aze ko Belga va int gelber.

To aytcunaf okilik tir inde Yunkeyen Loplekuks ke Petit Journal nedir. Savsaf stasik bruweamaf is tulukoptawemes ton disukera divulon titickafa va kota anduca al drasur. Tublafotaweyesa imwasona vas bazexa va levif sugawalk va naboxa ke Marguerite de Bonnemains murobad, i ke fertikya dositayasa ko divblira ke Bruxelles az mulufteyesa ba 16/07/1891. Sumplekun gan nigera, Boulanger jadiwik ko taka va int viltar.

Bata pestakevafa tenulera mu rekodusikya gilevcenkasa va ardial, va meka sanegafa vagrablera mu Boulanger nekitir. Izva wetce neruma va udutaf tazukoy ke Clemenceau savsaf nyapesik anton namitir : « Batlize Boulanger dayker, i jadiwik awalkeyes dum bliyis, ton rikulik !»

|style="vertical-align: top;"|

|}

Ksera ke Boulanger jadiwik (yunkexa)
Ksera ke Boulanger jadiwik (yunkexa)
Ksera ke Boulanger jadiwik (yunkexa)